**în vis**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea, în vis, sunt tu.

Noaptea, în vis, am respirația de migdale

şi-mi dau singur la o parte

o şuviță prinsă de mine, atârnat de lobul urechii tale,

totodată al meu.

Diminețile mă trezesc transfigurat:

diminețile am pungi de lapte sub ochi,

diminețile am sfârcuri în buricele degetelor,

diminețile mă înjunghie o coastă ce-mi creşte la loc.

În unele dimineți cearşaful e plin de flori de mac vii.